Document ID: 31989D0534

*****
ΑΠΟΦΑΣΗ ΤΟΥ ΣΥΜΒΟΥΛΙΟΥ
της 24ης Μαΐου 1989
με την οποία επιτρέπεται στο Ηνωμένο Βασίλειο να εφαρμόσει, ως προς ορισμένες παραδόσεις σε μικροπωλητές που δεν υπόκεινται σε φόρο, ένα μέτρο παρέκκλισης από το άρθρο 11 σημείο Α.1.α) της έκτης οδηγίας 77/388/ΕΟΚ περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών
(89/534/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την έκτη οδηγία 77/388/ΕΟΚ του Συμβουλίου της 17ης Μαΐου 1977 περί εναρμονίσεως των νομοθεσιών των κρατών μελών των σχετικών με τους φόρους κύκλων εργασιών - κοινό σύστημα φόρου προστιθέμενης αξίας: ομοιόμορφη φορολογική βάση (1), όπως τροποποιήθηκε τελευταία από την πράξη προσχώρησης της Ισπανίας και της Πορτογαλίας, και ιδίως το άρθρο 27,
την πρόταση της Επιτροπής,
Εκτιμώντας:
ότι, σύμφωνα με το άρθρο 27 παράγραφος 1 της έκτης οδηγίας, το Συμβούλιο, αποφασίζοντας ομόφωνα μετά από πρόταση της Επιτροπής, μπορεί να επιτρέπει σε κάθε κράτος μέλος τη λήψη ειδικών μέτρων, που παρεκκλίνουν από τις διατάξεις της εν λόγω οδηγίας, με στόχο την απλούστευση της είσπραξης του φόρου ή την αποφυγή ορισμένων περιπτώσεων φοροδιφυγής ή φοροαποφυγής·
ότι, στο Ηνωμένο Βασίλειο επιτράπηκε, με την απόφαση 85/369/ΕΟΚ (2) του Συμβουλίου, που θεωρείται ότι έχει ληφθεί στις 13 Ιουνίου 1985, σύμφωνα με τη διαδικασία που προβλέπει το άρθρο 27 παράγραφος 4 της έκτης οδηγίας, να εφαρμόσει για μια περίοδο δύο ετών, ένα μέτρο παρέκκλισης από την έκτη οδηγία για την καταπολέμηση της φοροαποφυγής·
ότι ορισμένα συστήματα εμπορίας, που βασίζονται στην πώληση από πρόσωπα που υπόκεινται σε φόρο σε άλλα πρόσωπα που δεν υπόκεινται σε φόρο με στόχο τη μεταπώλησή τους στο λιανικό εμπόριο, οδηγούν στο να μη επιβάλλεται φόρος στο στάδιο της τελικής κατανάλωσης·
ότι, προς αποφυγή παρομοίων περιπτώσεων φοροαποφυγής, το Ηνωμένο Βασίλειο εφαρμόζει μέτρο που επιτρέπει στις φορολογικές αρχές να εκδίδουν διοικητικές αποφάσεις για την επιβολή φόρου στις παραδώσεις εκ μέρους των υποκειμένων σε φόρο προσώπων που εφαρμόζουν παρόμοια συστήματα εμπορίας με βάση την κανονική αξία του αγαθού στο στάδιο της πώλησης στο λιανικό εμπόριο·
ότι το μέτρο αυτό αποτελεί παρέκκλιση από το άρθρο 11 σημείο Α.1.α) της έκτης οδηγίας, σύμφωνα με το οποίο, στο εσωτερικό της χώρας, η βάση επιβολής για τις παραδόσεις αγαθών είναι οτιδήποτε αποτελεί την αντιπαροχή την οποία έλαβε ή πρόκειται να λάβει ο προμηθευτής από τον αγοραστή ή από τρίτο για την πράξη αυτή·
ότι στο Ηνωμένο Βασίλειο επιτράπηκε, με την απόφαση του Συμβουλίου που θεωρείται ότι έχει ληφθεί στις 25 Μαΐου 1987 (3), να παρατείνει επί μια διετία το μέτρο παρέκκλισης που έχει εγκριθεί με την απόφαση 85/369/ΕΟΚ·
ότι η αίτηση του Ηνωμένου Βασιλείου σχετικά με την παράταση αυτή προοριζόταν σε μια διετία επειδή δεν είχε ακόμη εκδοθεί απόφαση στις εκδικαζόμενες υποθέσεις 138 και 139/86, με αντικείμενο τις δύο αιτήσεις που είχαν υποβληθεί στο Δικαστήριο των Ευρωπαϊκών Κοινοτήτων από το «London Value Added Tax Tribunal» (Φορολογικό δικαστήριο του Λονδίνου για το φόρο προστιθέμενης αξίας) και με στόχο την έκδοση, στις υποθέσεις μεταξύ των «Direct Cosmetics Ltd» και «Laughtons Photographs Ltd» αφενός, και «Commissioners of Customs and Excise» αφετέρου που εκκρεμούσαν ενώπιον του εν λόγω διακστηρίου, προδικαστικής απόφασης επί της ερμηνείας του άρθρου 27 της έκτης οδηγίας και επί του κύρους της απόφασης 85/369/ΕΟΚ· ότι, στην απόφασή του στις 12 Ιουλίου 1988 (4), επί των υποθέσεων αυτών το Δικαστήριο επιβεβαίωσε το κύρος της εν λόγω απόφασης·
ότι το Ηνωμένο Βασίλειο, με επιστολή την οποία η Επιτροπή έλαβε στις 24 Φεβρουαρίου 1989, ζήτησε την άδεια να παραταθεί επ' αόριστο το εν λόγω μέτρο παρέκκλισης·
ότι, στην απόφασή του της 12ης Ιουλίου 1988, το Δικαστήριο ενέκρινε, μεταξύ C AEλλων, ότι το άρθρο 27 της έκτης οδηγίας επιτρέπει τη θέσπιση μέτρου παρέκκλισης, όπως ακριβώς στην προκειμένη περίπτωση, εφόσον η προκύπτουσα διαφορετική μεταχείριση δικαιολογείται από τις αντικειμενικές περιστάσεις·
ότι, για να εξακριβώσει εάν πληρούται ο όρος αυτός, η Επιτροπή πρέπει να ενημερώνεται για τις διοικητικές αποφάσεις που τυχόν εκδίδουν οι φορολογικές αρχές, σε σχέση με το συγκεκριμενο μέτρο παρέκκλισης·
ότι τα άλλα κράτη μέλη ενημερώθηκαν σχετικά με την αίτηση του Ηνωμένου Βασιλείου στις 22 Μαρτίου 1989· ότι η απόφαση του Συμβουλίου θεωρείται ότι έχει ληφθεί, εάν, εντός διμήνου από την ενημέρωση αυτή, ούτε η Επιτροπή ούτε κράτος μέλος ζητήσει να επιληφθεί της υποθέσεως το Συμβούλιο· ότι τούτο δεν ζητήθηκε · ότι, ως εκ τούτου, η απόφαση του Συμβουλίου θεωρείται ότι έχει ληφθεί στις 24 Μαΐου 1989·
ότι το μέτρο αυτό δεν έχει αρνητική επίπτωση στους ίδιους πόρους των Ευρωπαϊκών Κοινοτήτων που προέρχονται από το ΦΠΑ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Κατά παρέκκλιση από το άρθρο 11 σημείο Α.1.α) της έκτης οδηγίας, στις περιπτώσεις κατά τις οποίες ένα σύστημα εμπορίας που βασίζεται στην παράδοση αγαθών μέσω προσώπων που δεν υπόκεινται σε φόρο οδηγεί στη μη φορολόγιση στο στάδιο της τελικής κατανάλωσης, επιτρέπεται στο Ηνωμένο Βασίλειο να προβλέψει ότι η βάση επιβολής για τις παραδόσεις στα πρόσωπα αυτά είναι η κανονική αξία του συγκεκριμένου αγαθού σε αυτό το τελευταίο στάδιο.
Άρθρο 2
Το Ηνωμένο Βασίλειο ενημερώνει την Επιτροπή για τις διοικητικές αποφάσεις που τυχόν εκδίδονται μεταγενέστερα σε σχέση με το μέτρο παρέκκλισης.
Άρθρο 3
Η παρούσα απόφαση απευθύνεται στο Ηνωμένο Βασίλειο.
Βρυξέλλες, 24 Μαΐου 1989.

Labels: 3
2
15
18